《有庆上人数以诗见赠庆始学诗于祖可尔来摆脱故步进而不已未可量也作短句以报之》
宋代·李彭

昼公无恙时，句吐春空云。笔端敛万壑，中闻清夜猿。

门生沾剩馥，派别自渊源。深岭萝月妙，纵观岚气昏。

时蒙一顾重，腾骧空马群。大师于越秀，幽气如芳荪。

玉笈发金籥，阔步登词门。脱略尘外躅，摩霄郁飞翻。

岂惟足风露，定复多皇坟。昨枉招隐句，深靓丽且温。

挽我诱松桂，要移北山文。诸郎短兵接，此事独策勋。

惭非钟嵘评，更休知音论。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。